DDD วิ่งแรง 3 วันติด บวกต่อ 4% โบรกฯยังแนะ “ซื้อ” แม้หั่นกำไรปี 61 เหลือโต 10%
DDD วิ่งแรง 3 วันติด บวกต่อ 4% โบรกฯยังแนะ “ซื้อ” แม้หั่นกำไรปี 61 เหลือโต 10% โดยล่าสุด ณ เวลา 10.22 น. อยู่ที่ระดับ 50.75 บาท บวก 1.75 บาทหรือ 3.57% สูงสุดที่ระดับ 50.75 บาท ต่ำสุดที่ระดับ 49.75 บาท มูลค่าการซื้อขาย 83.84 ล้านบาท
10 ก.ย. 2561

ผู้สื่อข่าวรายงานว่า ราคาหุ้น บริษัท ดู เดย์ ดรีม จำกัด (มหาชน) หรือ DDD ณ เวลา 10.22 น. อยู่ที่ระดับ 50.75 บาท บวก 1.75 บาทหรือ 3.57% สูงสุดที่ระดับ 50.75 บาท ต่ำสุดที่ระดับ 49.75 บาท มูลค่าการซื้อขาย 83.84 ล้านบาท

ทั้งนี้ ราคาหุ้น DDD ปรับตัวขึ้นแรงติดต่อกัน 3 วันติด นับตั้งแต่ราคาหุ้นปิดที่ระดับ 45.50 บาท เมื่อวันที่ 5 ก.ย. 61
ด้านนักวิเคราะห์ บล.ฟิลิป (ประเทศไทย) ระบุในบทวิเคราะห์ ปรับลดประมาณการกำไร DDD ลง โดยปี 2561 คาดจะมีกำไรสุทธิเติบโต 10% จากช่วงเดียวกันปีก่อน มาที่ระดับ 386 ล้านบาท และโตต่อเนื่องในช่วง 2 ปีข้างหน้า (ปี 62-63) เฉลี่ย 19.4% ต่อปี พร้อมทั้งแนะนำ “ซื้อ” ด้วยราคาพื้นฐานใหม่ปี 2562 ที่ 53.50 บาท
โดยผลดำเนินงานของ DDD ปีนี้คาดจะได้รับปัจจัยลบจากช่องทางการจำหน่าย Traditional Trade (TT) ที่ยังเข้าไม่ทั่วถึง หลังเปลี่ยนตัวแทนจำหน่ายเป็น บจ. ซีโน-แปซิฟิก บวกกับสินค้าที่เข้าไปวางจำหน่ายได้ยังมีน้อย อีกทั้งยังมีเหตุการณ์ เมจิก สกิน ที่ทำให้ตลาดเครื่องสำอางค้าส่งแห่งใหญ่ถูกสั่งปิด ซึ่งส่งผลกระทบต่อผู้ค้ารายย่อยในตลาด
รวมถึงความล่าช้าในการปรับปรุงผลิตภัณฑ์หลังได้ CFDA จีน ตลอดจนการระบายสินค้าล็อตเก่าจากตัวแทนจำหน่ายในต่างประเทศ แม้บริษัทจะชี้แจงแนวทางการแก้ไขปัญหาที่เกิดขึ้นซึ่งยังต้องใช้เวลา ขณะที่ปัจจัยบวกจากช่องทาง Convenience Store ที่เริ่มเห็นการเติบโตดีขึ้นหลังเริ่มวางจำหน่ายผลิตภัณฑ์แบบซอง (Sachet) โดยปีนี้ได้เพิ่มสินค้าเข้าไปแล้ว 2 SKUs จากปีที่แล้วมีเพียง 1 SKU รวมถึงการวางจำหน่ายสินค้าในช่องทาง King Power เพิ่มเป็น 8 จุดปีนี้ชดเชยได้เพียงบางส่วน